Stadig uit boks, waarsku Kaya | Rapport
Stadig uit boks, waarsku Kaya
Kaya Jones (29) | Foto: Nicolene Olckers
Dié blonde tierkat is gebore onder die sterreteken van die Leeu en het die internasionale kollig betree as lid van die popgroep The Pussycat Dolls.Dié groep is bekend om treffers soos "Don't Cha". Maar die sexy Kaya Jones (29), wat tot vandag by die Sekspo in Johannesburg te sien is, weet van veel meer as sing, dans en liedjies skryf. Sy glo sy verstaan hoe mans se koppe werk, maar sy weet bowenal hoe om haarself fantasties te laat voel. Haar kinderjare op die eiland Jamaika het baie bygedra tot hoe sy oor sensualiteit dink, sê Kaya.Die reggae-musiek en die ­eilandbewoners se manier van dans het haar onder meer geleer hoe om gemaklik in jou eie vel te wees. "Ek onthou ek was baie jonk toe ek besef het my hele gesin is baie bewus van hul lywe. "Miley Cyrus se ge-twerk is rêrig niks nuuts in Jamaika nie!" Sy glo dansers is oor die algemeen baie sensueel. "Mense moet meer bewus word van hul lywe. God het dit geskep en dit is 'n pragtige ding." Kaya het 'n liefdesles vir vroue: "As jy te veel druk op 'n man plaas, druk jy hom weg. "So, druk en hardloop dan weg. Laat hy jou jag!" Sy het ook raad vir mans oor hoe vroue se koppe werk: "Hulle is nie daar om net kos te maak en kinders op te pas nie. As jy haar beeldskoon wil hou, moet jy haar bederf!"Soms moet 'n mens dalk net eers 'n gesprek voer voordat jy te vinnig uit die boks spring. Vind uit wat is fout en bederf haar. Ek belowe jou, sy sal jou ten volle terugbetaal."Sy glo "alle mense voel maar onseker oor hulself" en sy gebruik sang, dans en skryf as uitlaatklep om dit baas te raak. "Ek dink kuns is al wat help om my onsekerhede te oorkom."Kaya het tans nie 'n kêrel nie, maar as 'n liedjie op haar nuwe album as 'n rigtingwyser gebruik kan word, is haar volgende geliefde moontlik 'n "Toy Boy". Want, soos Kaya en Cyndi Lauper graag sou sê: "Girls just wanna have fun." * Die ekspo oor seksualiteit, gesondheid en leefstyl word nog tot vandag in die Nasrec-sentrum aangebied. share: